ΚΑΝΟΝΙΣΜΟΣ (ΕΚ) αριθ. 939/96 ΤΗΣ ΕΠΙΤΡΟΠΗΣ της 28ης Μαΐου 1996 για τον καθορισμό ορισμένων ενδεικτικών ποσοτήτων για την εισαγωγή μπανανών στην Κοινότητα για το τρίτο τρίμηνο του 1996 (Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, περί κοινής οργανώσεως αγοράς στον τομέα της μπανάνας (1), όπως τροποποιήθηκε τελευταία από τον κανονισμό (ΕΚ) αριθ. 3290/94 (2), και ιδίως το άρθρο 20,

Εκτιμώντας:

ότι, στον κανονισμό (ΕΟΚ) αριθ. 1442/93 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 875/96 (4), έχει προβλεφθεί, στο άρθρο 9 παράγραφος 1, ο καθορισμός των ενδεικτικών ποσοτήτων εκφραζομένων σε ποσοστό των ποσοτήτων που παραχωρούνται στις διάφορες χώρες ή ομάδες χωρών που αναγράφονται στο παράρτημα Ι του κανονισμού (ΕΚ) αριθ. 478/95 της Επιτροπής (5), όπως τροποποιήθηκε από τον κανονισμό (ΕΚ) αριθ. 702/95 (6), για την έκδοση των πιστοποιητικών εισαγωγής για κάθε τρίμηνο συναρτήσει των στοιχείων και των προβλέψεων όσον αφορά την κοινοτική αγορά 7

ότι πρέπει να υπενθυμισθεί ότι για το έτος 1996, με τον κανονισμό (ΕΚ) αριθ. 2568/95 της Επιτροπής (7), έχει προβλεφθεί η ανακατανομή στην Κολομβία της ποσότητας που παραχωρήθηκε στη Νικαράγουα εκ του γεγονότος ότι η τελευταία αδυνατεί να εξάγει μπανάνες προς την Κοινότητα κατά το έτος αυτό 7 ότι, εξάλλου, με τον κανονισμό (ΕΚ) αριθ. 356/96 της Επιτροπής (8), μέρος της ποσότητας που είχε παραχωρηθεί στην Βενεζουέλα, ανακατανεμήθηκε στην Κολομβία από το δεύτερο τρίμηνο του 1996 7

ότι η ανάλυση των σχετικών στοιχείων όσον αφορά, αφενός, τις ποσότητες των μπανανών που έχουν διατεθεί στο εμπόριο στην Κοινότητα το 1995 και, ειδικότερα τις πραγματικές εισαγωγές ιδίως κατά τη διάρκεια του τρίτου τριμήνου και, αφετέρου, τις προοπτικές εφοδιασμού και καταναλώσεως της κοινοτικής αγοράς το τρίτο τρίμηνο του 1996, οδηγούν στο να καθορισθεί για τον ικανοποιητικό εφοδιασμό της Κοινότητας, για ενδεικτική ποσότητα, για κάθε καταγωγή, στο 27 % της ποσότητας που της είχε παραχωρηθεί στη δασμολογική ποσόστωση 7

ότι, με βάση τα ίδια στοιχεία, πρέπει να καθοριστεί η επιτρεπόμενη ποσότητα που προβλέπεται στο άρθρο 9 παράγραφος 2 του κανονισμού (ΕΟΚ) αριθ. 1442/93 την οποία κάθε επιχειρηματίας των κατηγοριών Α και Β μπορεί να ζητήσει για το τρίτο τρίμηνο του 1996 7

ότι πρέπει επίσης να καθοριστούν οι ενδεικτικές ποσότητες που προβλέπονται στο άρθρο 14 παράγραφος 1 του κανονισμού (ΕΟΚ) αριθ. 1442/93 για την έκδοση των πιστοποιητικών εισαγωγής παραδοσιακών μπανανών που κατάγονται από τα κράτη μέλη της Αφρικής, της Καραϊβικής και του Ειρηνικού (ΑΚΕ) 7

ότι οι διατάξεις του παρόντος κανονισμού πρέπει να αρχίσουν να ισχύουν αμέσως πριν από την περίοδο καταθέσεως των αιτήσεων χορηγήσεως πιστοποιητικού για το τρίτο τρίμηνο του 1996 7

ότι η επιτροπή διαχείρισης μπανανών δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι ενδεικτικές ποσότητες που αναφέρονται στο άρθρο 9 παράγραφος 1 του κανονισμού (ΕΟΚ) αριθ. 1442/93 για την εισαγωγή μπανανών στην Κοινότητα, στα πλαίσια της δασμολογικής ποσοστώσεως που προβλέπονται στα άρθρα 18 και 19 του κανονισμού (ΕΟΚ) αριθ. 404/93, καθορίζονται, για το σύνολο της Κοινότητας, για το τρίτο τρίμηνο του 1996, στο 27 % των ποσοτήτων που καθορίζονται για κάθε χώρα ή ομάδα χωρών που αναγράφονται στο παράρτημα Ι του κανονισμού (ΕΚ) αριθ. 478/95.

Για τις εισαγωγές μπανανών που κατάγονται από την Κόστα Ρίκα και την Κολομβία οι ενδεικτικές ποσότητες εφαρμόζονται, αφενός μεν, για τις αιτήσεις χορηγήσεως πιστοποιητικών των κατηγοριών Α και Γ και, αφετέρου, της κατηγορίας Β.

Άρθρο 2

Η επιτρεπόμενη ποσότητα για κάθε επιχειρηματία των κατηγοριών Α και Β, για το τρίτο τρίμηνο 1996, που προβλέπεται στο άρθρο 9 παράγραφος 2 του κανονισμού (ΕΟΚ) αριθ. 1442/93, καθορίζεται στο 27 % της ετήσιας ποσότητας η οποία του έχει χορηγηθεί σε εφαρμογή του άρθρου 6 δεύτερο εδάφιο του εν λόγω κανονισμού.

Άρθρο 3

Οι ενδεικτικές ποσότητες που αναφέρονται στο άρθρο 14 παράγραφος 1 του κανονισμού (ΕΟΚ) αριθ. 1442/93, για την εισαγωγή παραδοσιακών μπανανών καταγωγής των κρατών ΑΚΕ, για το τρίτο τρίμηνο του 1996, καθορίζονται στο 30 % των παραδοσιακών ποσοτήτων που έχουν καθοριστεί για κάθε καταγωγή στο παράρτημα του κανονισμού (ΕΟΚ) αριθ. 404/93.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Μαΐου 1996.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 47 της 25. 2. 1993, σ. 1.

(2) ΕΕ αριθ. L 349 της 31. 12. 1994, σ. 105.

(3) ΕΕ αριθ. L 142 της 12. 6. 1993, σ. 6.

(4) ΕΕ αριθ. L 118 της 15. 5. 1996, σ. 14.

(5) ΕΕ αριθ. L 49 της 4. 3. 1995, σ. 13.

(6) ΕΕ αριθ. L 71 της 31. 3. 1995, σ. 84.

(7) ΕΕ αριθ. L 262 της 1. 11. 1995, σ. 31.

(8) ΕΕ αριθ. L 50 της 29. 2. 1996, σ. 18.